text: 4. maj: Mange deltager i debatten
  04 maj 2015 kl. 15.04
  Rigtigt mange har en holdning i den debat om 4. maj, som TV SYD har sat i gang på Facebook.
  Mindes du også dagen ved at sætte lys i vinduerne, og er det noget vil skal fortsætte med, nu der er gået så mange år siden Danmarks befrielse?
  Sådan har TV SYD spurgt på Facebook ? og det er blevet debatteret flittigt.
  Således skriver Ann Sørensen: Jeg har altid sat lys i vinduerne den 4. maj til ære for min farfar.
  Og overfor TV SYD uddyber hun det:
  - Jeg er ret sikker på, at min farfar var modstandsmand. Han fortalte mig hele min barndom om, hvordan han og andre saboterede tyskerne og sprang ting i luften, så derfor er det vigtigt for mig at markere befrielsen. Jeg har også lært, at man altid skal værne om det, man har kært og ikke tage noget for givet, siger hun.
  Og Vivi Buus: Ja, jeg sætter altid lys i vinduet den 4. maj og en buket rød/hvide roser på min fars grav.
  Det uddyber hun således:
  - Min far var meget imod den tyske besættelsesmagt, og mange af hans venner var modstandsfolk, så han havde en tradition med altid at lægge en blomst den 4. maj, og efter at han døde for fem år siden, har jeg ført den tradition videre. Derfor er dagen i dag rigtig vigtig og speciel for mig, siger hun.
  Deltag selv på https://www.facebook.com/tvsyd
  